**Излагање предсједнице Скупштине Главног града**

**др Јелене Боровинић Бојовић на панелу**

**„Вршњачко насиље – препознајмо и реагујмо заједно ”**

Подгорица, 23. фебруар 2024.

Поштована министарко,

Цијењени гости,

Уважене колеге одборници,

Драга дјецо,

Задовољство ми је да вам свима пожелим добродошлицу у Скупштину Главног града. Иако смо се окупили да разговарамо о теми која је веома тешка и болна за све нас, надам се да ћемо имати добар и квалитетан разговор који ће нам, упркос свему, пружити довољно разлога и за оптимизам и за добро расположење.

Присуство грубог вршњачког насиља, у којем наша дјеца вријеђају и врше тортуру једно над другим, више, нажалост, није епизодна него редовна појава у нашем граду и држави - сурова реалност којој морамо погледати у очи и ухватити се са њом у коштац.

Одлучили смо да овај панел организујемо уочи Међународног дана борбе против вршњачког насиља или Дана розе мајица који се обиљежава задње сриједе у фебруару у знак сјећања на канадског дјечака који је обукао розе мајицу у знак подршке својој мајци обољелој од карцинома дојке и доживио да га због тога вршњаци исмијавају и психички и физички злостављају.

Наши медији су препуни извјештаја о физичкој агресији и малтретирању међу основцима и средњошколцима. Осим ових видљивих манифестација насиља, не смијемо да заборавимо ни оне мање видљиве или невидљиве попут онлајн и вербалног злостављања о којима често сазна једино и само дјечји јастук натопљен сузама. Посљедице ових суза су погубне и за дијете, и за његову породицу, и за друштво и коначно, за будућност свих нас. Вршњачко насиље је већ сада отворена рана на нашем друштвеном ткиву и ако ту рану што прије не санирамо, бојим се да немамо чему да се надамо. Вјерујем да је заиста последњи тренутак да се као друштво покренемо **и покушамо да се вратимо на прави колосјек.**

**Свима нам је јасно да дјеца нису та која су крива. Она само слиједе наш примјер и опонашају нас. А какав им то примјер дајемо? Ако се окренемо око себе видјећемо да су готово све наше традиционалне вриједности напуштене или чак згажене. У јурњави за новцем и у настојању да се обезбиједи егзистенција дјеца и породица пали су у други план. А треба да буду на пиједасталу.** Наш основни фокус мора да буде управо васпитање дјеце. Одговорни смо и обавезни да обезбиједимо праве услове за сазријевање наших најмлађих генерација.

Упркос свему, вјерујем да су позитивна промјена и излазак из лоше матрице у коју смо запали могући кроз колективни напор да се као друштво вратимо самима себи. Сматрам да је то један од предуслова да се изборимо са овим проблемом. Наравно, потребни су и многи други. Без посебних напора васпитача, психолога, здравствених и социјалних радника такође се не може ништа постићи. Сви нивои власти и сви друштвени чиниоци морају да буду укључени. Зато ми је посебно драго што је са нама данас и уважена министарка просвјете проф. др Анђела Јакшић Стојановић, чије присуство, вјерујем, шаље снажну поруку о одлучности цијеле државе. Сви ми заједно морамо да станемо на крај деструктивном понашању и креирамо културу поштовања и емпатије међу нашом омладином. Морамо да научимо нашу дјецу вриједностима толеранције, разумијевања и мирног рјешавања сукоба. Да бисмо у томе били успјешни основно је да имамо пуно љубави, прије свега за нашу дјецу. Као што каже Душан Радовић: „Волимо децу и кад су крива, јер ће их живот кажњавати и кад нису“

Са посебном пажњом ћу данас саслушати размишљања свих учесника панела, а са највећим задовољством чекам да чујем шта имају да нам кажу и да нас питају наша дјеца.

Хвала Вам.